瑞光巖立化雀贊
作者：李綱
朝代：宋

paragraphs: 菩薩遊戲于神通，六道四生咸可入。
爲欲化導諸有情，故於異類而出現。
諦觀此雀甚微渺，每食一粒棲一枝。
卑飛不出蓬蒿間，遠舉安知鴻鵠志。
而能坐脱與立亡，依彼金容及香火。
屹然而化不震動，如以木石鐫刻成。
非諸菩薩威神力，孰能現此希奇事。
我觀三界諸衆生，惟人實具大智慧。
妄想顛倒造諸業，失身淪入横生中。
重爲毛羣輕羽族，破碎一切諸蠕動。
雖云妙覺不銷亡，無那沉迷益玄遠。
菩薩慈悲哀憫故，化身與彼爲導師。
緣終寂滅顯示人，使知佛性無有二。
佛子若有瞻禮者，願言悉發敬信心。
勇猛精進趣菩薩，皆具如是菩薩行。